Il Consei comunâl di Glasgow / Glaschu al à presentât il so plan trienâl par promovi l’ûs de lenghe gaeliche scozese in citât. Tra i prins ponts in program si à la vierzidure di une seconde scuele gaeliche e un ûs plui slargjât de lenghe sei inte segnaletiche, sei intes comunicazions uficiâls dal comun. La conseire comunâl Aileen Colleran (laburiste) e à spiegât che tal zîr di pôcs agns la presince dal gaelic in citât e sarà simpri plui marcade: si le viodarà scrite pes stradis, sui edificis e intes buteghis, si le sintarà a fevelâ tes scuelis, tai mieçs di comunicazion e par strade. Il plan imbastît dal comun al è stât preseât dal Bord na Gaidhlig, l’organisim di riferiment de politiche linguistiche pal gaelic, che al à ancje ricuardât la posizion centrâl che la citât di Glasgow e à pai scozês che a fevelin par gaelic al pont di jessi ancje clamade Baile Mor nan Gaidheal, ven a dî la Grande Citât dai Gaelics.
Font: BBC, 06/04/10
fur_Latn cat_Latn